《归朝欢 其二 喜沈穆如归里》
清代·俞士彪

此日与君重执手。藉草问君无恙否。腮边已有数茎髭，老亲发白娇儿幼。

奚囊何所有。去来赢得诗千首。叹休文，征尘污面，更比旧时瘦。

荒原驴背秋霜厚。旅枕鸡鸣寒月透。人生岂愿久离家，饥驱不觉天涯走。

中原方囗斗。虎争龙攫风雷骤。喜归来，柴桑小隐，松菊还如旧。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。